Jungwacht Blauring Schweiz

**Jungwacht Blauring Schweiz** isch dr Name vome Dachverband, wo i de düütschschprachige Schwiiz Chinder- und Jugendarbet understützt und förderet. Dezue ghöred öpe 420 Schare, wo d Arbet mit de Chind und Jugendliche vor Ort organisiered und durefüered.

Entstande isch de Verband us de zwei ehemols rechtlich selbständige römisch-katholische Chinder- und Jugendverbänd **Jungwacht** und **Blauring**. D Jungwacht isch tradizionell für Buebe und dr Blauring für Maitli zueständig. Sit de 70-er Johr, im Zämehang mit ere vermehrte Zämearbet vo bedne Verbänd, gits au gmischti Schare oder einzelni gmischti Gruppene innerhalb vo Blauring- und Jungwachtschare. Gmischti Schare nänned sich **Jubla** (**Ju**ngwacht + **Bla**uring). Beidi Verbänd händ sich im Zuug vo dr Ökumene au gegenüber andere Konfessione göffnet.

Di ehemolige Verbänd Jungwacht und Blauring händ d Verbandsziitschrift *ideejubla* use geh. Sit 2012 erschinnt da Informazionsblatt för Jubla-Mitglider ab Stufe Leiter under em Name *Hosesack* 3-mol jöhrlich.

## Gschicht
Ihri Urschprüng händ Jungwacht und Blauring i dr katholische Jugendbewegig nach em Erschte Weltchrieg.

### Jungwacht
Im Jahr 1932 isch dr Schwiizerischi Jungwachtbund als Vorschtufe zum Schweizerische Katholische Jungmannschaftsverband (SKJV) gschaffe worde, wo scho 1893 gründet worde isch. Uf dr Verbandsfüehrertagig vom SKJV am 11. und 12. September vo dem Jahr isch vorgschlage worde, i dr Jungwacht di katholische Gruppe vo junge Burschte zämezschlüüsse, wo bereits a viilne Orte innerhalb vo dr düütschsprachige Schwiiz entschtande si. Namensgeber für de neu Bund isch d *Jungwacht Birsfelde* worde, wo in Birsfelde bi Basel entschtande isch und wo au für di üsseri Erschiinig vom Jungwachtbund mit siim grüene Hemd mit em schtilisierte Chrischtuszeiche prägend worde isch. De Patron vo de Jungwacht isch de Don Bosco, en Priester und Förderer vo de Juged z Turin.

### Blauring
D Gründig vom Blauring gaht uf e Versammlig am 17. September 1933 zrugg. Als Chinderschtufe vo dr damalige Jungfraue-Kongregation plant, sind bi dr Zämekunft d Grundlinie vom neu gschaffene Verband feschtgleit worde. Dr Name Blauring hät debii einersiits s Wiibliche (vo dr katholische Mueter Gottes, Maria, ihre wird d Farb blau zuegordnet) und anderersiits d Gmeinschaft (Ring) symbolisiert.

### Jubla
I de 1970er Johre händ beidi Verbänd aagfange eng zäme z schaffe. Uf Grund vo de gsellschaftliche Umbrüch vo dere Ziit, wo au i dr Chile ihri Würkig entfalteted, händ si sich vo ihrne beide Gründerverbänd (Jungmannschaftsverband und Marianische Kongregation) glöst. Als Jubla händ si sich vo volkschilchlich orientierte Verbänd zu Chinderorganisatione entwicklet, wo nebed em Aagebot a christlich prägter Freiziitkultur au gsellschaftlichi Zielsetzige verwürkliche wänd.

### Jungwacht Blauring Schweiz
A de Delegierteversammlig vo beidne Verbänd im Johr 2009 isch enere Fusion zugstumme worde. So isch de neu Verband *Jungwacht Blauring Schweiz* entstande.

## Verbandsstruktur
### lokal
D Arbet mit de Chind findet vor Ort i de Pfarreie schtatt, wo döt i Gruppe und Schare organisiert sind.
#### Gruppe
D Gruppe, wo öppe fünf bis 15 Chind umfassed, chömmed regelmässig im Ein- bis Zwei-Wuche-Rhythmus zu Treffe (Gruppeschtunde) zäme. Deet wird gmeinsam gschpiilt, gwercht, Theater gschpiilt oder e Viilzahl vo andere Aktivitäte duregfüert.

Trotz dr enge Zämearbet zwüsched Jungwacht und Blauring werded uf dere underschte Ebeni vo dr Verbandstätigkeit i dr Regel d Gruppe nach Gschlechter trennt. Es beschtönd allerdings au vereinzelt gmischti Gruppe. Vor allem bi Jugendliche ab 14 Jahr, wo in sogenannte "15er-Teams" oder dr "Plattform Jugend" zämegfasst sind, findet kei Gschlechtertrennig schtatt. D Betreuig vo de Gruppe liit i de Händ vo ältere Jugendliche zwüsched 16 und 25 Jahre. Je ein bis zwei vo däne Leiter und Leiterinne leited e Gruppe.

#### Schar
E Schar beschtaht us allne Gruppe von ere Pfarrei. Au d Schare werded oftmals no nach Maitli und Buebe underteilt, so dass es hüüfig Pfarreie mit ere Jungwacht-Schar und ere Blauring-Schar git. Allerdings gits au gmeinsami Schare, und neu entstehendi werded hüt fascht uusschliesslich als gmischtgschlechtlichi Jubla-Schare ggründet. A dr Schpitze schtaht d Scharleitig, wo grösseri Veraaschtaltige wie biischpiilswiis Ferielager organisiert. E wichtigi Funktion hät au dr Präses, wo sowohl für de Kontakt zur Pfarrei als au zu de Eltere vo de Chind zueschtändig isch. Sie oder er verfüegt teilwiis über e chirchlichi Uusbildig und isch au für d Organisation vo religiöse Sache mit zueschtändig.

### regional
För regionali Aaläss, Us- und Witerbildig vo de Gruppeleiter und -leiterinne isch d **Kantonsleitig** zueständig. I Kantön mit villne Schare gits zuesätzlich no mehreri **Regionalleitige**, wo d Bedürfnis vo de einzelne Schare i de Region chönd abdecke. Usser em Grundkurs wärded alli Kürs im Zämehang mit Jugend und Sport (J+S) duregfüert.

#### Arbetsstelle
Di ehreamtliche Regional- und Kantonsleitige werded dur e Mitarbeiteri, en Mitarbeiter, wo teilzit binere Arbetsstell aagstellt isch, understützt. Arbetsstelle chas ime Kanton mehreri geh. D Arbetsstelle händ villfach au Material, wo d Schare chönd för en Aalass uslehne.

### schwizwit
#### Bundesleitig
Gmeinsam hät d Jubla in Luzern e Gschäftsschtell, d Bundesleitig. Nebed Verwaltigsuufgabe kümmeret si sich au um pädagogischi und pastorali Aalige.

#### Verbandsleitig
Di ehrenamtlichi gmeinsam Verbandsleitig vo Jungwacht und Blauring isch dr Vorschtand vo de beide Verbänd. Die Zämearbet isch uf Bundesebeni vertraglich greglet. Dur das isch es nöd nötig für beidi Verbänd trennt d Poschte z bsetze. Lediglich s Präsidium isch no gsonderet z wähle.

#### Bundesversammlig
D Bundesversammlig isch s höchschte Jubla-Gremium. Si tritt zwei Mal jährlich uf Iiladig vo dr Verbandsleitig zäme. Delegierti us de einzelne Kantön schtimmed über Finanzfrage, Mitgliedschafte und anderi grundsätzlichi Sache ab.

## Mitglider und Schare
Uf Bundesebeni händ Jungwacht und Blauring 29'850 Mitglider und 423 Schare (d Zahle beziend sich uf s Johr 2016): 

## Literatur
* Niklaus Schmid: *Jugendführer in Jugendgruppe und Freizeit. Eine sozialpsychologische Untersuchung über die Gruppenführer im Schweizerischen Jungwachtbund*. Freiburg in der Schweiz 1968 [Dissertation zur Erlangung der Doktorwürde von der Philosophischen Fakultät der Universität Freiburg in der Schweiz]

## Weblink

* Website vo Jungwacht und Blauring Schweiz
* Übersicht über alli Blauring- & Jungwacht-Schare und Kantonsleitige

## Einzelnochwiis